ועדת החינוך, התרבות והספורט, כנסת 24, פרוטוקול מספר 45, 2021-11-08 12:16

שרן השכל: אני פותחת את ישיבת ועדת החינוך, התרבות והספורט של הכנסת לעניין תקנות הקורונה, הצעת תקנות סמכויות מיוחדות להתמודדות עם נגיף הקורונה החדש, (הוראת שעה)(הגבלת פעילות של מוסדות המקיימים פעילות חינוך והוראות נוספות)(תיקון מס' 5), התשפ"ב-2021.

שרן השכל: צהריים טובים לכולם.

שרן השכל: אנחנו נתחיל בדברים של היועצת המשפטית של הוועדה תמי, שתיתן לנו קצת את המסגרת של החקיקה שבאה לפנינו.

שרן השכל: תמי, בבקשה.

תמי סלע: אני רק אציין שבעצם אנחנו מדברים כרגע על תקנות שהן כבר בתוקף, מה-26 באוקטובר, התיקון הזה.

תמי סלע: היום הוא המועד האחרון שבו הוועדה, לפי הסמכות שלה בחוק סמכויות מיוחדות יכולה לדון בהן.

תמי סלע: היינו אמורים לקיים את הדיון בשבוע שעבר, והוא נדחה בגלל דיוני חוק ההסדרים וחוק התקציב.

תמי סלע: למעשה התוקף של התקנות הנוכחיות הוא עד עוד שבוע.

תמי סלע: עד ה-14.11.

תמי סלע: ב-14.11 כל התקנות הכלליות שמגבילות פעילות של מוסדות חינוך, על כל מה שיש בהם, כולל התיקון הזה, פוקעות, ויצטרכו אם ירצו לייצר מגבלות חדשות או להאריך, להביא תיקון נוסף שייכנס לתוקף בשבוע הבא.

תמי סלע: זה דבר אחד.

תמי סלע: מה יש בעצם בתיקונים שנכנסו במסגרת תיקון מס' 5, יש שם הוראות שמתייחסות לאפשרות של עובד ותלמיד שנמצא בפרוייקט כיתה ירוקה להשתמש באותה בדיקת אנטיגן יומית שהוא עושה כאישור כניסה למוסד, שזה סביר והגיוני וברור.

תמי סלע: יש פה הוספת עבירה, על בעלים של מוסד חינוך, שפחות נטו פה בתקנות לקבוע במוסדות חינוך, היו תקופות שכן, אבל רוב התקופות לא היו עבירות במוסדות החינוך הרגילים, כמו שאני הבנתי את זה, אבל יתקנו אותי משרד החינוך אם אני טועה.

תמי סלע: היתה איזו מדיניות של למנוע כניסה של פקחים ושוטרים למוסדות חינוך כדי לאכוף את זה, ואם אין כוונה לאכוף אז גם נמנעו מקביעת עבירות.

תמי סלע: כרגע העבירה ממוקדת רק בבעלים של מוסד החינוך, שאם הוא מתיר כניסה לתוך מוסד החינוך לאנשים ללא תו ירוק שמחוייבים, כלומר עובדים ואנשים אחרים שאסור להם להיכנס בלי תו ירוק.

תמי סלע: וזה כן איזה שהוא יישור קו מול תקנות שאצלנו לא נמצאות שבהן גם יש עבירה כזו, שבעל מקום ציבורי, גם על בעל מוסד להשכלה גבוהה, אם הוא מכניס מישהו ללא תו ירוק, ללא בדיקה, בלי האישורים הנדרשים, זו עבירה פלילית.

תמי סלע: שוב, העבירה נאכפת בצורה מינהלית, יש לה קנס, הקנס הוא אחיד לכל הגורמים.

תמי סלע: אבל רק אני אומרת צריך לשים לב פה למדיניות, שהיתה איזו שהיא מדיניות לא לקבוע במוסדות חינוך.

תמי סלע: הדבר הנוסף שיש פה זה הנושא של טיולים עם לינה בחינוך הבלתי פורמלי.

תמי סלע: משהו שהוועדה בדיונים הקודמים לא קיבלה אותו.

תמי סלע: היו הוראות שחייבו תו ירוק, הוועדה לא אישרה את ההוראה הזו.

תמי סלע: הובאה בעצם תקנה שהיא בתוקף כבר שבועיים, שמחייבת שטיולים עם לינה בחינוך הבלתי-פורמלי יתקיימו רק תחת כיפת השמיים.

תמי סלע: אני כן אציין שבנושא הזה יש מכתבים של מועצת תנועות הנוער, ונמצאת פה נציגה שתשטח את טענותיה.

תמי סלע: הכוונה במונח החדש תחת כיפת השמיים, שלא השתמשו בו עד עכשיו, להבדיל משטח פתוח למשל, זה שגם באוהלים אי אפשר להיות.

תמי סלע: כל הטיול צריך להתנהל תחת כיפת השמיים.

תמי סלע: זה דבר שיש לנו גם מה לומר עליו, אבל ניכנס לדברים הספציפיים בהמשך, כרגע אני רק נותנת את המסגרת של מה שלפנינו.

תמי סלע: יש פה מתווה צמצום מגעים לכיתות ה'-ז' ברשות אדומה.

תמי סלע: כרגע רשויות אדומות הן מאוד מצומצמות, אבל כן זה משהו שבזמנו הוועדה לא אישרה, בין היתר בגלל שהבניית שיקול הדעת של המנהל, המתווה הזה של צמצום מגעים זה מתווה שבו כשהרשות אדומה או כתומה בכיתות מסויימות המנהל צריך לנקוט באחד מתוך רשימה של אמצעים לצמצום מגעים שמנויים חלקם בתקנה, וחלקם יותר רחבים, מפנים לשיקול דעת רחב יותר.

תמי סלע: בעקבות הערות הוועדה, נכתב בתקנה במפורש שלמידה מרחוק היא האמצעי האחרון, אבל לא נאמר בצורה מספיק ברורה שתמיד למידה פרונטלית היא הדרך המועדפת, וצריך לעשות מאמץ לקיים אותה, וגם לא היתה מספיק הגמשה לגבי שבעים אחוז, בהתקיים שבעים אחוז בעלי תו ירוק אז המגבלות לא חלות.

תמי סלע: מהסיבות האלה הוועדה בזמנו לא אישרה, וזה נכנס חזרה.

תמי סלע: שוב, המשמעות של זה כרגע, כשיש מעט מאוד רשויות אדומות, היא מצומצמת.

תמי סלע: קיימת עוד הוראה לגבי למידה מרחוק בכיתות ח' עד יב' ברשות אדומה, ששם יש את התנאי של שבעים אחוז, אבל אם לא אז הם יכולים ללמוד או בשטח פתוח או מרחוק.

תמי סלע: לגבי פנימיות, זה לא משהו שנכנס, זה משהו שהערנו עליו.

תמי סלע: אין את זה בתקנות, אני מעירה על זה כי זה משהו שהוועדה ביקשה שייכנס, ונכנס בעצם באותו מתווה.

תמי סלע: לא היה בו שינוי.

שרן השכל: תיקון תקנה 9.א.

שרן השכל: זה לא של הפנימיות?

תמי סלע: 9.א.

תמי סלע: זה רק הארכת תוקף.

תמי סלע: 9.א.

תמי סלע: זה השכלה גבוהה.

שרן השכל: אז רגע, הפנימיות לא נמצאות פה?

תמי סלע: נמצאת רק הארכת תוקף של ההסדר הקיים, ללא שינוי.

שרן השכל: וזה בעצם 2, או 5.א?

תמי סלע: זה בתיקון תקנה 12, כשכתוב תוקפן של התקנות 9 ו-9.א.

תמי סלע: יהיה עד ליום 14.11, כי אנחנו קיצרנו את התוקף בזמנו, כדי שיובא מתווה חדש.

תמי סלע: 7 זה מתייחס גם להשכלה גבוהה וגם לפנימיות.

תמי סלע: הוועדה כאן קיצרה את התוקף של שתי ההוראות.

תמי סלע: זאת שמתייחסת לפנימיות וזאת שמתייחסת להשכלה גבוהה, על מנת שיגיע מתווה מתוקן.

תמי סלע: אז תקנה 7 מאריכה את התוקף עד ה-14.11.

שרן השכל: אז 1 זה של ההשכלה הגבוהה ו-2 זה של הפנימיות?

תמי סלע: זה משולב.

תמי סלע: אבל 9 זה תקנה של פנימיות, 9.א.

תמי סלע: זה השכלה גבוהה.

תמי סלע: אני רק אומרת במהות, לגבי תקנה 9 לא היה שינוי.

תמי סלע: לגבי תקנה 9.א.

תמי סלע: של ההכשלה הגבוהה השינוי היחיד שנכנס כאן זה שגם לגבי הסטודנטים, אותו הסדר של בדיקה מהירה אחת לשמונים וארבע שעות הוחל גם עליהם.

תמי סלע: שזה היה אחד הדברים שעלו פה.

תמי סלע: דברים אחרים שעלו לגבי ההשכלה הגבוהה זה קשיים ביישום של ההסדר.

תמי סלע: אני אולי אתן רגע בקצרה את ההסדר הקיים כיום, שנדרש תו ירוק בכניסה, גם מהעובדים, גם מהסטודנטים, או בדיקה או מחוסן מחלים.

תמי סלע: לגבי הכשרה מעשית, שזה מוגדר כקורסים ופעילויות שלא ניתן לבצע אותן מרחוק, זה בתו סגול.

תמי סלע: לא נדרש תו ירוק.

תמי סלע: יש מחוייבות למוסדות לאפשר למידה מרחוק למי שלא מתחסן, או מסרב לעשות בדיקה ולהתחסן.

תמי סלע: אז הם מחוייבים לאפשר לו למידה מרחוק.

תמי סלע: ולגבי בחינות חובה להגיע עם תו ירוק או בדיקה.

תמי סלע: זאת אומרת אין שם חריג כזה.

תמי סלע: הקשיים שנתקלנו בהם זה באמת ביישום.

תמי סלע: עולות גם טענות על המתווה עצמו.

תמי סלע: אבל פה עלו טענות ובעיות לגבי היכולת של המוסדות, חלקם אמרו בריש גלי, במכתבים פורמליים אפילו, שלגבי ההכשרה המעשית אין להם יכולת לאפשר כניסה בתו סגול, כי זה בכניסה לקמפוס, ובעצם הם דורשים תו ירוק גם בהכשרה המעשית.

תמי סלע: והיו טענות בהקשר הזה.

תמי סלע: זה לגבי ההשכלה הגבוהה.

שרן השכל: תודה רבה.

שרן השכל: משרד הבריאות, אנחנו ביקשנו באמת את התיקונים, כפי שהיועצת המשפטית של הוועדה הציגה.

שרן השכל: אנחנו נשמח לשמוע את עמדתכם, ואני יודעת שכן הגענו לסוג של דיונים, ודין ודברים, ודברים שאולי נאמרו גם כן בחצי שעה האחרונה.

שרן השכל: אנחנו נשמח לשמוע את עמדתכם לעניין הארכת התוקף של התקנות.

אפרת אפללו: אכן באמת כן קיימנו, בהמשך לדיון הקודם, ובכלל, קיימנו מספר דיונים בתוך המשרד לגבי הדברים שהוועדה העלתה.

אפרת אפללו: יש לנו בעצם כמה דברים, מבחינת כל ההתנהלות ברשויות אדומות וכתומות, מבחינתנו זה המקומות שבהם יש תחלואה גבוהה, כך מחושב ציון הרמזור של אותן רשויות, ולכן במקומות האלה נעשה הכל כדי להגן על התלמידים, להגן על בריאות הציבור של התושבים באותן רשויות, ולמנוע התפשטות של התחלואה, הן במוסדות והן ברשויות.

אפרת אפללו: ולכן כל מה שקשור לנושא של צמצום מגעים, ושבעים אחוז, וצורך בשבעים אחוז מחוסנים ללמידה פרונטלית בכיתות ח' עד יב', כל מה שקשור לרשויות אדומות וכתומות אנחנו לא מביאים שינויים.

אפרת אפללו: זאת הדרך מבחינתנו.

אפרת אפללו: הרי כל הרעיון של הרמזור, כל הרעיון הזה של הדיפרנציאציה ברשויות היא בעצם לשים את הנקודה הזו על המקום ששם יש תחלואה גבוהה, שצריך לדעת למנוע ממנה להתפשט, ואחרי זה לזלוג לרשויות נוספות.

אפרת אפללו: ולכן הנושא הזה של הצמצום מגעים בכיתות ה' עד ז' וח' עד יב', והנושא של שבעים אחוז מחוסנים ברשויות אדומות, בכיתות ח' עד יב', אנחנו לא משנים.

אפרת אפללו: לגבי הנושא של מתווה הפנימיות, אנחנו קיבלנו את ההצעה של משרד החינוך.

אפרת אפללו: אנחנו כנראה כן נעשה שינוי במתווה הפנימיות.

אפרת אפללו: אנחנו רק צריכים לדייק כל מיני דברים, פרטים יותר קטנים וחשובים.

אפרת אפללו: אבל לכן הנושא הזה של המודלים כנראה ישתנה, לכיוון הצעה של משרד החינוך, עם עוד איזו שהיא עבודת מטה שלקראת התיקון הבא אנחנו נעשה אותה.

אפרת אפללו: לגבי טיולים, בדיקות PCR, כרגע אלה אכן טיולים ללא לינה.

אפרת אפללו: אנחנו נציע בתיקון הבא חלופה של טיולים במבנה, כמובן תחת בדיקות PCR, שבעים ושתיים שעות לפני.

אפרת אפללו: זו כרגע העמדה שלנו בעניין הזה.

אפרת אפללו: לקראת הקלות במשק במדרגות היציאה אנחנו עובדים עכשיו כמובן על תכנון ההקלות.

אפרת אפללו: כמובן שגם מתווה החינוך ייכנס לתוך ההקלות האלה, ואנחנו עכשיו בוחנים את הדרך ואת ההלימה בין מה שיקרה באופן כללי, בתקנות הגבלת התקהלות, במה שיקרה בחינוך, וגם בחינוך יהיו צפויות הקלות נוספות.

סימון דוידסון: כמה רשויות אדומות יש היום?

אפרת אפללו: אני אבדוק.

אפרת אפללו: ברמזור האחרון אין רשויות אדומות.

שרן השכל: טל מדר, אתם פניתם מספר פעמים לוועדה בעניין המסגרות הבלתי-פורמליות.

שרן השכל: בבקשה.

טל מדר: טל מדר, מועצת תנועות הנוער, סמזכ"ל.

טל מדר: מי שלא מכיר, מועצת תנועות הנוער חברות בה כל תנועות הנוער המוכרות בישראל, חלק מארגוני הילדים והנוער.

טל מדר: אנחנו מייצגים סדר גודל של ארבע מאות חמישים אלף ילדים ובני נוער, שההגבלות שהמשרד מחיל עלינו, כל פעם מחדש, בניגוד גם לעמדת הוועדה, בניגוד למה שביקשה הוועדה הזאת, פשוט מחרבת לנו את היכולת לעשות את הפעולה החינוכית שלנו, שכולם צריכים אותה עכשיו.

טל מדר: ואני רוצה להרחיב בזה.

טל מדר: אנחנו בעצם שבועיים לתוך התקנות האלה, ששוכללו ונכנסו לתוקף, אחרי שאתם הכנסתם הסדר שהוא יותר מחמיר מההסדר שהיה קודם, ושהוועדה ביטלה.

טל מדר: כי הוועדה הצביעה, ההסדר הקודם אמר: חובה לעשות בדיקות PCR, ולא היתה שאלה – תחת כיפת השמיים, במבנה, לא במבנה.

טל מדר: אנחנו קבענו נגד הבדיקות PCR, ובצדק.

טל מדר: כי גם עכשיו אני חושבת שאין שום טעם, אין שום סיבה, שרק אנחנו נצטרך לעשות אותן.

טל מדר: במהלך השבועיים האחרונים בעצם התקנה שבתוקף לא מאפשרת לנו להיות בפעילות שהיא יותר מעשרים וארבע שעות, אלא אם ישנים מתחת כיפת השמיים.

טל מדר: ומה זה תחת כיפת השמיים, מישהו שם לב לתאריך בשנה, מישהו שם לב מה הצרכים שלנו?

טל מדר: אנחנו מדברים עכשיו על מאות בני נוער, שבמשך שבועיים לא יכלו לעשות השתלמויות, לא יכלו לעשות סמינרים.

טל מדר: כל מערכי התוכן וההדרכה.

טל מדר: אתמול שרת החינוך הקפיצה אותנו בשעה שמונה בערב לדבר על בעיית האלימות, ועד כמה צריך לעשות מרחבים בטוחים, ולהכשיר את החבר'ה שלנו בנושא.

טל מדר: מתי בדיוק אנחנו יכולים לעשות את זה באופן הזה.

טל מדר: אתם, חברי הכנסת, דיברתם על מידתיות, דיברתם על סבירות.

טל מדר: אני לא מצליחה להבין, איפה נתוני התחלואה שתומכים בעמדות האלה שלכם.

טל מדר: איפה המידתיות ביחס לנזק שנגרם לבני הנוער, לארבע מאות חמישים אלף, חצי מיליון ילדים ובני נוער, סביב המניעה שלהם לצאת לשטח.

טל מדר: שזה הדבר הכי חשוב שאנחנו יכולים להציע לנוער ולילדים במדינת ישראל היום.

טל מדר: אני לא מבינה איפה הדברים עומדים.

טל מדר: אנחנו אומרים משהו מאוד פשוט.

טל מדר: מה שמותר במערכת החינוך הרגילה, מותר גם אצלנו.

טל מדר: כולנו שייכים לאותו בית, כולנו נמצאים תחת אותה מערכת רגולטורית.

טל מדר: כולנו כפופים לאותם חוזרי המנכ"ל.

טל מדר: מה שמתאים לבית הספר, אין שום סיבה שבנושאים האלה לא יתאים לנו.

טל מדר: זאת הבקשה, בקשה מאוד ברורה, מאוד פשוטה.

טל מדר: ובקשה אליכם, להפסיק להפריע לנו לעשות את העבודה שלנו.

טל מדר: בטח שאין סיבה מספיק טובה.

טל מדר: כל יום שומעים כמה המצב בירידה ובשליטה.

טל מדר: אנחנו מדברים על מאה ארבעים נדבקים ביום.

טל מדר: אני לא מבינה איפה הקשר בין מה שאנחנו רואים במציאות לבין העובדה שרק החינוך הבלתי פורמלי בישראל הוא הבעיה של הקורונה.

טל מדר: אני ממש מבקשת את עזרת חברי הכנסת בדבר הזה.

טל מדר: אנחנו קצת עייפים ומותשים מהצורך גם להוציא כספים מיותרים, על כל מיני פניות לעורכי דין וכו', כי משרד הבריאות הולך לאיפה שקל לו להגביל.

שרן השכל: תודה רבה.

אתי סאסי: אני אציג את הנתונים שנמצאים אצלי.

אתי סאסי: יש לנו ארבעת אלפים שבע מאות שלושים ושבעה מאומתים תלמידים, שלוש מאות ארבעים ושישה,

שרן השכל: כמה מאומתים ילדים יש כרגע?

אתי סאסי: יש לנו ארבעת אלפים שבע מאות שלושים ושבעה תלמידים מאומתים.

אתי סאסי: בהתפלגות הבאה: אלפיים ותשעה תלמידים בגנים, שמהווים אפס נקודה ארבע אחוז.

אתי סאסי: בא' עד ו' אלף תשע מאות תשעים ושניים תלמידים, שהם אפס נקודה שניים אחוז מכלל התלמידים.

אתי סאסי: בז' עד יב' שבע מאות שלושים ושלושה תלמידים, שהם אפס נקודה אחד אחוז, וצוותי חינוך – שלוש מאות ארבעים ושישה, שהם אפס נקודה אחת בסך הכל.

אתי סאסי: יש לנו שלושה בתי ספר סגורים.

אתי סאסי: אין לי פה את השמות.

אתי סאסי: וארבעה גנים.

אתי סאסי: שכמובן זה אחוז מאוד מאוד קטן, בגנים זה אפס נקודה אפס שניים אחוז, כנראה בעקבות כיתה ירוקה, שפועלת עכשיו במערכת החינוך.

אתי סאסי: מהנתונים שאני רואה אני יכולה לספר לכם, אני לא יכולה להציג גרפים, אבל אנחנו רואים התייצבות, יציבות בקרב המורים, ירידה מסויימת, אבל יש איזו שהיא יציבות סביב המספר שלוש מאות חמישים.

אתי סאסי: בקרב התלמידים אנחנו רואים ירידה, מה-26.10 שהיינו שבעת אלפים שש מאות ועשרה תלמידים, אנחנו עכשיו בארבעת אלפים שבע מאות שלושים ושבעה.

אתי סאסי: ויש פה מגמה שהולכת ויורדת.

אתי סאסי: זאת אומרת במהלך עשרה ימים רואים ירידה של כמעט ארבעים אחוז במספר התלמידים.

שרן השכל: כמה רשויות אדומות יש על פי המודל של משרד החינוך?

אתי סאסי: להערכתי אין לנו רשויות אדומות עכשיו, אם אני לא טועה.

אתי סאסי: יש לנו רשויות צהובות, אבל לא אדומות.

אתי סאסי: מדובר בשתיים כתומות, ובעצם המודל של כיתה ירוקה עובד בכל הארץ.

שרן השכל: מי שתי הרשויות הכתומות?

שרן השכל: יש לך נתונים על הפנימיות?

שרן השכל: כמה תחלואה יש בפנימיות?

שרן השכל: וגם כן כמות המחוסנים בפנימיות?

אתי סאסי: אני יכולה להגיד נתונים על המחוסנים בכלל.

אתי סאסי: על הפנימיות אני כרגע בודקת.

אתי סאסי: אני אצטרך לבדוק תיכף את הנתונים.

שרן השכל: ממי קיבלנו נתונים על המכללות והאוניברסיטאות?

שרן השכל: מהמל"ג, יש לנו את הנתונים האלו?

מיכל רוזין: פנינו למוסדות, אין להם רישומים אצלם.

מיכל רוזין: נתנו הערכה.

מיכל רוזין: באוניברסיטאות בין שמונים לתשעים אחוז, אפילו תשעים אחוז בהערכה.

מיכל רוזין: במכללות דיבור על בין שבעים לשמונים, שמונים וחמישה אחוז.

שרן השכל: הבנתי שזה בגלל שתי מכללות שבעצם שם יש אחוזים נמוכים.

שרן השכל: שזה מוריד בעצם את הממוצע.

שרן השכל: ששם יש חמישים אחוז מחוסנים.

מיכל רוזין: שלוש מכללות אפילו.

שרן השכל: בלי שלושת המכללות האלו, אנחנו יודעים מה היו האחוזים?

מיכל רוזין: אחוזים גבוהים מאוד.

מיכל רוזין: אזור שמונים, שמונים וחמישה אחוז.

מיכל רוזין: אבל זו הערכה, זה לא מידע אמפירי של איסוף נתונים.

שרן השכל: אנחנו מבינים.

שרן השכל: בסדר גמור.

שרן השכל: נשמח לשמוע ספציפית התייחסות לעניין המכללות והאוניברסיטאות.

שרן השכל: קודם כל ביקשנו לשלוח מכתבים לכל המכללות והאוניברסיטאות.

שרן השכל: אלו שלא עומדים בעצם בתקינה.

שרן השכל: קיבלנו סוג של תשובה לקונית, מאוד כללית ולא כל כך מספקת הייתי אומרת.

שרן השכל: אנחנו נשמח לשמוע, מבחינת המכתבים, האם הוצאתם, לאיזה מכללות, איזה תשובות קיבלתם מהאוניברסיטאות, לעניין אי העמידה בתקנות שאותן קבענו.

מיכל רוזין: אז אני אגיד, אנחנו שלחנו כמה פעמים, לא פעם אחת, כמה פעמים, הודעה על התקנות.

מיכל רוזין: הפנינו ספציפית למקומות של התו הירוק, במיילים, לכל ראשי המוסדות להשכלה גבוהה.

מיכל רוזין: ואמרנו להם שהם אמורים, הם תאגידים שעומדים בפני עצמם, גופים, שהם רשאים להיתבע ולתבוע.

מיכל רוזין: הם אמורים לעמוד בתקנות, כמו בהוראות כל חוק אחר במדינת ישראל.

מיכל רוזין: אנחנו כן יודעים מהם, הצפנו את זה ואמרנו, ושמעתי את היועצת המשפטית אומרת את זה בדיון כאל.

מיכל רוזין: המוסדות אומרים, חלק מהמוסדות אומרים שאין להם שום אפשרות להפריד בין סטודנטים שנכנסים ללא תו ירוק לסטודנטים שנכנסים עם תו ירוק.

מיכל רוזין: בנוסף טענה, ונמצאת כאן מוועד ראשי האוניברסיטאות, היא תאמר בעצמה, נאמר לנו שיש כמה מוסדות שבהם יש איום של הסגלים שהם ישביתו את הלימודים אם יסכנו אותם עם סטודנטים שהם צריכים להתקרב אליהם עם הכשרה מעשית, שהיא יותר קרובה, או מעבדות, שזה יותר אחד על אחד, ולא כיתה שאתה עומד מול איקס סטודנטים במרחק מסויים מהם.

מיכל רוזין: והם אומרים אין סיבה שיסכנו אותנו.

מיכל רוזין: לא חייבים להתחסן, יכולים לעשות בדיקה.

מיכל רוזין: אין סיבה שלא יעשו בדיקה, ואין סיבה לאפשר להם להיכנס בלי תו ירוק.

מיכל רוזין: מעבר לזה אין שום אפשרות לעקוב אחרי סטודנט.

מיכל רוזין: אם הוא נכנס למעבדה בבניין שנמצא בתוך המוסד האקדמי, שהוא לא מסתובב אחרי כן בספריה, או בקפיטריה, ואין שום אפשרות להצמיד לסטודנטים שאין להם תו ירוק שמירה, ולהגיד נכנסים ויוצאים מהקמפוס.

מיכל רוזין: ולכן המוסדות, על אף שיש תקנות, אנחנו יודעים שחלק מהמוסדות לא עומדים בזה.

שרן השכל: אז לעניין הזה אחת הבקשות של הוועדה היתה לאשר את הבדיקות PCR לסטודנטים על מנת להקל עליהם.

שרן השכל: ובסופו של דבר יש סטודנטים, הם בקושי מצליחים לאסוף כסף לשכר הלימוד,

מיכל רוזין: למל"ג בכלל זה לא משהו שרלוונטי, כי הכשרה מעשית חייבים לעשות.

שרן השכל: כן, אבל ברגע שנותנים להם, ולא מבקשים מהם לרכוש את אותן הבדיקות, ובעצם מאפשרים להם את זה בבדיקות PCR אז גם יותר קל לדרוש מהם להגיע גם להכשרה המעשית.

שרן השכל: בסוף אנחנו צריכים מתווה שעובד.

שרן השכל: זה לא יעזור שבסוף אנחנו נקבע שהכשרה מעשית חובה, אבל בסוף או שלא מכניסים אותם, כי המורים אומרים, הם ישביתו, לא ישביתו.

שרן השכל: אני לא יודעת, אבל בסוף צריך להגיע למתווה שניתן לקיים אותו.

שרן השכל: אני חושבת שגם העניין של בדיקות PCR, לאפשר אותן לסטודנטים, שהם לא יצטרכו לרכוש אותן מכספם, היא כן אופלציה שלפחות איתם אפשר סוג של לחייב סטודנטים, משום שהם גם לא צריכים לעמוד בעלויות האלה.

שרן השכל: אני מבינה שאתם חייבים לשבת, עם ורה, עם המל"ג, ולהגיע למתווה שהוא מתווה ישים.

מיכל רוזין: אני רק אגיד שה-PCR כמובן שאם יוחלט שאפשר, כרגע התקנות לא מאפשרות הכנסה עם PCR.

מיכל רוזין: זו לא קביעה של מערכת ההשכלה הגבוהה,

שרן השכל: ועדת החינוך ביקשה את זה כבר מספר פעמים.

שרן השכל: הארכנו את התוקף על מנת שהם יבצעו את זה.

שרן השכל: פעם אחר פעם חוזרים עם בעצם סוג של תשובה שלילית.

שרן השכל: אני ממתינה לתשובה, העלינו את זה עוד הפעם.

אפרת אפללו: PCR היא לא בדיקה שרלוונטית לתו ירוק באופן כללי, בגלל המשאבים המוגבלים.

אפרת אפללו: יכול להיות שעכשיו יגידו בסדר, נאשר לסטודנטים, יגיעו מקומות אחרים ויגידו למה פה אתם מאשרים PCR ופה אתם לא מאשרים PCR.

שרן השכל: למה מאשרים לצוות ולא מאשרים לסטודנטים?

אפרת אפללו: צוות לא מאשרים להם גם, מה פתאום.

שרן השכל: אבל הם משלמים על זה?

שרן השכל: המורים משלמים על הבדיקות?

אפרת אפללו: ברור.

אפרת אפללו: אני יודעת על מוסד אחד שלא הכניסו למעונות, בתוך הקמפוס, אנשים בלי בדיקה או תו ירוק.

מיכל רוזין: אנחנו לא יודעים, לא הגיע אלינו על המעונות.

מיכל רוזין: מעונות זה כמו מגורים.

מיכל רוזין: זה לא אמור לחול.

אפרת אפללו: במוסד האקדמי לב זה קרה.

שרן השכל: אני כן ראיתי שזה פורסם ברשתות החברתיות.

שרן השכל: אני מניחה שזה מקרה בודד, אבל גם מקרים בודדים צריך לתת את הדעת לטפל בהם ולתת עליהם מענה.

שרן השכל: אנחנו דיברנו לא מעט פעמים לעניין אותו מתווה.

שרן השכל: אנחנו הארכנו בעצם בשבוע, ולאחר מכן הארכנו בעוד כמה ימים, כי לוועדה יש בעיה לא פשוטה עם חלק מהמתווה שבעצם מונח לפנינו.

שרן השכל: קודם כל לעניין הטיולים, המסגרות הבלתי-פורמליות.

שרן השכל: אנחנו לא אישרנו אותו במתווה הקודם.

שרן השכל: ביקשנו בעצם מתווה אחר, יותר ישים, שמושווה בעצם לבתי הספר, ולצערי לא נענינו.

שרן השכל: ביקשנו מתווה נוסף לפניות, ולצערי רק בסוף, גם, ההארכה של השבוע, לא קיבלנו מתווה, אחר כך נתנו הארכה של עוד כמה ימים, לא קיבלנו עוד מתווה, ועכשיו אומרים לנו שכן יקבלו את זה.

שרן השכל: אותו דבר בעניין ההשכלה הגבוהה.

שרן השכל: גם, ביקשנו מתווה שיהיה ישים, לא קיבלנו.

שרן השכל: אני חייבת לומר שהתחושה פה, גם שלי, וגם של חברי הוועדה שאיתם שוחחתי, היא שיש פה סוג של התייחסות כאילו אנחנו חותמת גומי לעניין הזה.

שרן השכל: אמרנו שאת העניין של הטיולים אנחנו לא נאשר כפי שזה.

שרן השכל: כמו גם סעיפים אחרים.

שרן השכל: ולצערי משרד הבריאות פעם אחר פעם מגיע עם תשובות שליליות.

שרן השכל: אנחנו רואים מה קורה בשטח.

שרן השכל: תקשיבו, אני גם הייתי מדריכה בצופים.

שרן השכל: בסוף הטיולים הם לא טיול של לילה אחד, שגם באים, עושים בדיקה אחת, עשרים וארבע שעות ונגמר הסיפור.

שרן השכל: יש טיולים של ארבעה ימים, טיול מים לים גם כן אמור להתקיים נדמה לי בחנוכה.

שרן השכל: הלינה תוך כדי גשם היא לינה שלא נעשית תחת כיפת השמיים, אלא נעשית במבנים.

שרן השכל: הסמינרים.

שרן השכל: אנחנו מדברים עכשיו במסגרות הבלתי פורמליות, מחר יהיה לנו דיון לעניין תקיפות מיניות במסגרות בלתי פורמליות, איך המסגרות יכולות להעביר את הקורסים.

שרן השכל: שבוע סמינר שהם ירצו להעביר לאותם מדריכים, הם לא יכולים לקיים אותו.

שרן השכל: כל עשרים וארבע שעות, כל שבעים ושתיים שעות יקחו אותם לעשות בדיקת אנטיגן, בדיקות PCR?

שרן השכל: תקשיבו, המסגרת הזאת היא כמו מסגרת לימודים.

שרן השכל: אין שום סיבה שלא תשוו אותה אליה.

אפרת אפללו: אני רוצה לעניין הזה, להשוות זה אומר שהפעילות הזו היא תהיה בקבוצות קבועות, כמו שהיה בשנה שעברה, בלי ערבוביות של בתי ספר, ובלי ערבוביות של רשויות.

אפרת אפללו: לזה אתם מוכנים?

אפרת אפללו: אתם תסכימו לזה?

אפרת אפללו: זה לא שאתם תוכלו לעמוד בזה.

אפרת אפללו: עכשיו נגיד לך את לא יכולה לעשות טיול עם לינה, עם מספר רשויות.

אפרת אפללו: זה המתווה בחינוך הפורמלי.

טל מדר: קודם כל יש לנו אחוז מאוד מאוד נכבד של החניכים, בטח מהצוותי הדרכה שהם מחוסנים.

טל מדר: אנחנו כבר מכירים את זה מהקיץ.

טל מדר: אני לא מוצאת שום סיבה שאני אוגבל, לא למפגש בין רשותי שלהם, לא למפגש בין קבוצתי לגביהם.

אפרת אפללו: מי שמחוסן לא צריך להיבדק.

שרן השכל: שבעים אחוז מחוסנים לא עובד.

טל מדר: האופן שאתם קובעים את הדברים מטיל עלי הגבלה על המחוסנים, על הלא מחוסנים, על הנבדקים.

טל מדר: איך שאת כתבת כרגע את ההנחיות, אני לא יכולה לעשות סמינר של יומיים, של שלושה, של ארבעה, בתוך מבנה.

אפרת אפללו: אבל הסברתי, שהחלופה שתעלה בשבוע הבא, זו חלופה שתיכנס לתקנות.

שרן השכל: אבל למה לא הבאתם את זה, אנחנו נתנו לכם זמן להביא את זה.

שרן השכל: נתנו לכם זמן נאות להביא את הדברים פה לפנינו.

שרן השכל: אגב, אני גם קיבלתי תלונות לעניין מתווה הכיתה הירוקה.

שרן השכל: משום שמסתבר שכאשר הם נוסעים בהסעה ביחד, במידה ויש מישהו שנדבק הם לא יכולים להיכנס למתווה הכיתה הירוקה אם הם נסעו באותה הסעה.

שרן השכל: אם הם למדו באותה כיתה הם ייכנסו למתווה הכיתה הירוקה, אבל אם הם רק בהסעה הם לא ייכנסו למתווה הכיתה הירוקה.

אפרת אפללו: כל הרעיון של מתווה הכיתה הירוקה זה שזה דבר שיכול להיות מנוהל.

אפרת אפללו: ובהסעה יכולים להיות ילדים מיישובים ובתי ספר שונים.

אפרת אפללו: אי אפשר אחרי זה לעקוב שכל אחד אכן עשה את הבדיקות.

אפרת אפללו: כל הרעיון של הכיתה הירוקה שהמנהל והמורה,

שרן השכל: אבל אם ההסעה היא לאותו בית ספר אז המנהל יכול לנהל את זה.

ה אפרת אפללו: היו לי כמה שיחות עם כמה רופאים מחוזיים, שבמידה והיו בהסעה שתי כיתות, ושתיהן, כמובן בכיתות הירוקות, והתגלו מאומתים, יוכלו כמובן תלמידי ההסעה להיכנס.

ה אפרת אפללו: כמובן.

ה אפרת אפללו: אבל אני אומרת, אם יש לך הסעה מעורבת, אי אפשר לנהל את זה.

ה אפרת אפללו: בלתי אפשרי לנהל את זה.

שרן השכל: בסופו של דבר אני מבינה, גם לאחר דיון בוועדת חוק חוקה ומשפט, שגם שם התעלמו מהצרכים ומהבקשות של אותה הוועדה.

שרן השכל: ויש פה תחושה של סוג של קבלה, כאילו אנחנו חברי הכנסת סוג של חותמת גומי.

שרן השכל: עכשיו אני אומרת לכם בצורה מאוד ברורה, גם חוק הסמכויות שהבאתם הוא חוק שישונה אצלנו.

שרן השכל: אני מבינה שהממשלה הקודמת, באמת בסוג של רמיסה דמוקרטית, למעשה טישטשה את הקו בין הרשות המחוקקת לבין הרשות המבצעת.

שרן השכל: ברור לי שאתם הרשות המבצעת, ואתם צריכים להביא את הדברים כפי שאתם רואים לנכון בצורה מקצועית.

שרן השכל: אתם צריכים להבין שגם לנו יש פה צד.

שרן השכל: אנחנו אמורים לבוא ולקיים את הדיון הזה לעומק.

שרן השכל: לקיים שקיפות לכל הציבור, ולדעת לאזן בין העניין המקצועי לבין הצורך בשטח.

שרן השכל: והפיקוח הפרלמנטרי הוא כל כך חשוב.

שרן השכל: חוק הסמכויות למעשה רומס את זה מבחינה דמוקרטית.

שרן השכל: עכשיו קיבלנו את זה עד עכשיו, אנחנו לא יכולים להמשיך עם זה, כפי שהמתווה שקיים.

שרן השכל: אם יש תקנות שמגיעות לוועדה, והוועדה מחוללת בהם שינויים, על פי הצורך בשטח, על ידי איזון שלהם, הדבר הזה חייב לחזור חזרה.

שרן השכל: אנחנו לא יכולים לטשטש את הקו הזה.

שרן השכל: אתם גם כן בסוג של טרללת בגלל הדבר הזה.

שרן השכל: מגיעים לפה כל יומיים שלושה רק בגלל שהוועדה לא מסוגלת לתקן את התקנות כפי שאנחנו רואים לנכון, גם על פי ההסכמות וההבנות.

שרן השכל: הדבר הזה פשוט לא מתקבל על הדעת.

שרן השכל: ואנחנו רואים איזה נזק בסוף זה יוצר, שאתם מביאים תקנות שבסוף המל"ג וור"ה אומרים אנחנו לא יודעים איך ליישם את זה.

שרן השכל: הדיונים שמתקיימים בוועדה הם כדי לדעת לאזן בין הדברים.

שרן השכל: על מנת לקיים דיון בשקיפות אל מול הציבור.

שרן השכל: אני אומרת לכם, אני הולכת להילחם על העניין הזה, על התיקונים האלה בחוק הסמכויות.

שרן השכל: אנחנו נחזיר את הגלגל אחורה, כדי גם להבהיר את הקו בין הרשות המבצעת לבין הרשות המחוקקת.

שרן השכל: אנחנו צריכים למלא את התפקיד שלנו.

שרן השכל: זה חלק מהמנגנון הדמוקרטי שאותו קבענו.

שרן השכל: והיכולת הזו לשנות את התקנות, היא יכולת קריטית, לכל דבר ועניין.

שרן השכל: בטח שגם לעניין תקנות הקורונה.

שרן השכל: אני מבינה את הצורך.

שרן השכל: ואם אנחנו מדברים עכשיו על ארבעים ושמונה שעות, בסדר, אז במצבי חירום צריך בצורה מהירה להביא את זה לוועדה.

שרן השכל: אבל לא יכול להיות שאתם תכבלו את הידיים שלנו כמחוקקים בחוק הסמכויות.

שרן השכל: אנחנו צריכים להחזיר את הכוח הזה לכנסת.

שרן השכל: ואני אומרת לכם, לעניין התקנות האלה, זה פשוט לא מקובל שזה יגיע בצורה כזו.

שרן השכל: ביקשנו מספר פעמים להביא את זה, בארבע עשרה צריכים להגיע תיקונים חדשים.

שרן השכל: התקנות האחרונות כן הגיעו בזמן, מה שהיינו צריכים להאריך אפשר לומר לזכותם שהם אכן כן הביאו את הדברים בזמן.

שרן השכל: תראו, את העניין של תיקון תקנה 6 אנחנו לא נאשר.

שרן השכל: אנחנו מסירים את זה ולא נאשר את התקנה הזו.

שרן השכל: ולכן לא יהיה מתווה.

שרן השכל: שיביאו בארבע עשרה.

שרן השכל: תביאו לנו בארבע עשרה מתווה שהוועדה תסכים לו, ותנועות הנוער יוכלו לעבוד ביחד איתו.

שרן השכל: לעניין טיולים ולינה, תקנה מס' 6, אנחנו מתנגדים ולכן מסירים.

שרן השכל: תיקון התקנות בצבע אדום, תקנה 4 שהביאו, צמצום מגעים.

שרן השכל: גם את זה אנחנו לא נאשר את זה כמו שזה.

שרן השכל: אנחנו לא ניקח סיכון על כיתות ה' עד ז' שלא יכולים גם כן להתחסן, ולכן גם את זה אנחנו לא נאשר.

תמי סלע: כרגע זה לא רלוונטי, כי אין רשויות אדומות, אבל כשהם יביאו מתווה חדש,

שרן השכל: שיביאו לנו בארבע עשרה מתווה של הכל ביחד, שיהיה מתווה מושכל, כמו שצריך.

שרן השכל: זה לעניין סעיף 4.

שרן השכל: תראו, את העניין של האקדמיה אנחנו כרגע נשאיר ככה, ואני מבקשת להגיע למתווה ישים לארבע עשרה,

אפרת אפללו: אני לא מצליחה להבין, באמת, בפעם הקודמת דיברנו על מתווה שהסטודנטים כל יום צריכים, ואמרנו נכון, נשווה אותם למרצים, בדיקה כל שמונים וארבע שעות.

אפרת אפללו: לבוא ולהגיד עוד פעם PCR לסטודנטים, זו החלטה שצריך לפנות, איך שאני רואה את זה, למשרד ראש הממשלה.

אפרת אפללו: זה לא קשור אלינו.

אפרת אפללו: \

שרן השכל: בסדר, אנחנו מבקשים, בארבע עשרה יצטרכו להגיע תקנות גם אלינו וגם לוועדת חוקה.

קריאה: PCR כתו ירוק מתקיים רק במקרים של ילדים בבתי מלון ומורים במסגרת מגן חינוך.

קריאה: זה הכל.

קריאה: אין יותר PCR.

קריאה: זו בדיקה יקרה.

קריאה: רפואית.

קריאה: כבדיקה לאחר חשיפה.

קריאה: זה לא המצב בתו ירוק.

קריאה: תו ירוק זו איזו שהיא בדיקה שהיא מניעתית.

קריאה: ולכן אנחנו מאפשרים אנטיגן.

קריאה: וכמו שד"ר אפללו אמרה אנחנו איפשרנו בדיקת אנטיגן של שמונים וארבע שעות, ולא עשרים וארבע שעות, כמו שהיה מלכתחילה, על מנת להקל על קהל הסטודנטים.

קריאה: אם המל"ג רוצה להציע משהו אחר על ההכשרה המעשית, תבואו ונדבר.

קריאה: אם יש איזו שהיא דרך אחרת.

קריאה: הם אלו שאמרו אל תשיתו בדיקות על תלמידים שחייבים לבוא להכשרה מעשית.

קריאה: אז אמרנו בסדר, אין בעיה.

קריאה: אבל אם הם לא מסוגלים עכשיו לאכוף את זה, אז בואו נחשוב על פתרון אחר.

שרן השכל: תראו, את התקנות של המל"ג אני מאשרת כרגע.

שרן השכל: אבל אני מבקשת שתשבו איתם לשיח, עם המל"ג ועם ור"ה, ותגיעו למתווה שיהיה מתווה ישים.

שרן השכל: זה מה שאנחנו מבקשים לארבע עשרה.

שרן השכל: אז זה בעניין הזה.

שרן השכל: את העניין של הפנימיות, אין שום שינוי.

שרן השכל: הוועדה ביקשה תיקונים.

שרן השכל: אנחנו מבינים שיש שם בין שמונים לתשעים אחוז גם כן מסוכנים.

שרן השכל: המתווה הזה הוא מתווה סופר מחמיר, שבסופו של דבר מתאים לתקנות שהתקנו אותן, שהיו בשיא המגיפה.

שרן השכל: עכשיו ביקשנו, נתנו גם הארכה של שבועיים.

שרן השכל: אנחנו מבטלים גם את זה.

שרן השכל: אנחנו נבטל אותם ושיביאו לנו אותן בארבע עשרה מתוקנות כפי שביקשנו כבר לפני שבועיים.

שרן השכל: אי אפשר לגרור אותנו ואי אפשר להתייחס לחברי הכנסת כמו איזה סוג של חותמת גומי לעניין הזה.

שרן השכל: אז זו הקביעה שלנו, אלו הדברים שאנחנו למעשה מסירים.

שרן השכל: ואת כל השאר אנחנו מאשרים.

שרן השכל: בבקשה, עוד פעם, לעשות את אותם התיקונים.

תמי סלע: אני רוצה להגיד משהו כללי, שתי הערות לגבי היישום.

תמי סלע: באופן כללי, כבר אמרתי את זה, אבל נשמע לי שחשוב להדגיש את זה, שבכל פעם שמגיעות לכאן מגבלות, הן צריכות להיתמך בתשתית עובדתית שמסבירה מדוע יש הצדקה להן בעת הזו, לאור התחלואה, באיזונים האלה, לאור הנזק שהן גם גורמות.

תמי סלע: התועלת והנזק.

תמי סלע: זה לא איזה שהוא טייס אוטומטי בשום תחום מתחומי ההגבלות, ואני בטוחה שיודעים את זה, אבל כן חשוב לי להדגיש.

תמי סלע: כי לפעמים זה מרגיש, כאילו אם לא מעלים משהו אז הוא לא נבדק מחדש, והוא כן אמור להיבדק, כי התחלואה משתנה.

שרן השכל: נכון, ויותר מכך, בסופו של דבר חברי הכנסת הם אלו שעומדים, אל מול ההורים, אל מול התלמידים, אל מול פניות ציבור, כאשר אנשים באים ואומרים חבר'ה, אנחנו לא מסוגלים לעמוד בזה.

שרן השכל: או הנזק שלמעשה נגרם להם.

שרן השכל: אנחנו צריכים לתת להם תשובות.

שרן השכל: ולכן גם הדיונים פה כל כך חשובים.

שרן השכל: אנחנו משתפים את הציבור, הכל חייב להיעשות בשקיפות.

שרן השכל: זה ההליך הדמוקרטי.

תמי סלע: יותר מזה, לא רק שצריכה להיות תשתית, אלא שצריך להראות שנעשתה איזו שהיא בדיקה של חלופות אחרות שפוגעות פחות, כדי להשיג את אותה מטרה.

תמי סלע: איזו שהיא חשיבה יצירתית, שהמטרה שלה היא באמת לצמצם את ההגבלות האלה, ולנסות להשיג את המטרה, עם פגיעה פחותה.

תמי סלע: וגם זה לא תמיד התחושה היא שזה נעשה בצורה מלאה.

תמי סלע: שתי נקודות לגבי יישום של דברים, שאני חושבת שמצדיקות התייחסות, אני רוצה לשים אותן פה על השולחן.

סימון דוידסון: אני מדבר על עצמי עכשיו, אני נמצא, כמו שאת יודעת, עם כל הנושא של ועדת חוקה, מהתקנות הראשונות, ומהעומס הגדול שהיה של שינויים של התקנות, והחומרה של וירוס הקורונה בזמן שהיה, ממש ממש גבוה.

סימון דוידסון: וכל הזמן, ואני מתחבר למה שאמרת, יושבת ראש הוועדה, כל הזמן אני מרגיש, בכל ועדה שאני נמצא, ולכל צעד שאנחנו הולכים, שמשרד הבריאות כל הזמן נמצא באיזו שהיא הרגשה שאנחנו חייבים לעשות ככה עם הראש, ולהצביע עם היד.

סימון דוידסון: וכשבאמת המצב היה חמור אז בלית ברירה עשינו את זה, למרות שהיה לנו קשה לבלוע את זה.

סימון דוידסון: לי היה נורא קשה.

סימון דוידסון: הנושא של הבריכות הפתוחות, והאטרקציות הפתוחות, אני לא יכולתי להתמודד מול זה.

סימון דוידסון: אבל עשיתי את זה.

סימון דוידסון: אבל היום, קודם כל צריך להבין, הילדים שלנו, בכל המדינה, שלנו האישיים, ובכלל של מדינת ישראל, לא במצב טוב.

סימון דוידסון: האלימות הגיעה לשיאים שאי אפשר לתאר אותם.

סימון דוידסון: וכל הדבר הזה, בסופו של דבר אנחנו צריכים להתמודד.

סימון דוידסון: איך אנחנו מתמודדים, עם תנועות הנוער, עם קבוצות הספורט, עם החינוך הבלתי פורמלי.

סימון דוידסון: פחות עם בתי הספר, יותר עם מה שקורה אחר הצהריים.

סימון דוידסון: וכאבא לילדים, וגם הילדים שלכם, שהם קטנים עכשיו, יגדלו, אתם תרצו שאחרי הצהריים הם יצאו לפעולות, והם יצאו לטיולים.

סימון דוידסון: ואנחנו צריכים להבין קודם כל שזה חשוב, אני לא אגיד שיותר, אבל לא פחות מבתי הספר.

סימון דוידסון: הילדים אחר הצהריים אנחנו צריכים להשקיע בהם.

סימון דוידסון: וככל שנשקיע בהם, והם יהיו יותר מעורבים חברתית, וגם כמו שהיינו בתנועות נוער, אנחנו נבין שהילדים האלה יהיו בריאים יותר.

סימון דוידסון: נפשית, וחברתית למדינה שלנו.

סימון דוידסון: אז קודם כל זה צריך להיות סיי שלנו, שהדבר הזה הוא חשוב, חשוב מאוד.

סימון דוידסון: לא פחות מהכיתה הירוקה, ולא פחות ממה שקורה בבוקר בבתי הספר.

סימון דוידסון: אסור להפסיק את הפעילות של הילדים אחרי הצהריים, בשום דבר, ובשום תחום.

שרן השכל: תודה רבה.

אימאן ח'טיב יאסין: בוקר טוב, צהריים טובים לכולם.

אימאן ח'טיב יאסין: האמת, כמנהלת מתנ"ס במשך שני עשורים אני מודעת היטב לצורך בבלתי פורמלי.

אימאן ח'טיב יאסין: במיוחד אחרי השנה שעברה על כולנו, שנה מאוד מאוד קשה.

אימאן ח'טיב יאסין: על הילדים שלנו, על בני הנוער.

אימאן ח'טיב יאסין: אני חושבת שזה חובה, אפילו אם אין, לייצר מסגרת כזאת.

אימאן ח'טיב יאסין: הילדים שלנו לחוצים נפשית.

אימאן ח'טיב יאסין: לא יצא להם לא לטייל, לא לצאת, לא לעשות פעילות הפגתית.

אימאן ח'טיב יאסין: לא לקבל דברים לנפש.

אימאן ח'טיב יאסין: ואנחנו לא מדברים על משהו שהוא פריבילגיה.

אימאן ח'טיב יאסין: אנחנו מדברים על משהו שהוא בונה אישיות.

אימאן ח'טיב יאסין: ואי אפשר, קרה מה שקרה בשנה שעברה.

אימאן ח'טיב יאסין: בואו נתקן, ניתן קצת תרופה למכה שקיבלנו בשנה שעברה.

אימאן ח'טיב יאסין: אי אפשר להמשיך בצורה הזאת.

תמי סלע: שתי נקודות להתייחסות לגבי היישום.

תמי סלע: נקודה אחת נוגעת לדרישת תו ירוק.

תמי סלע: הגיעו אלי פניות שבתי ספר דורשים תו ירוק בפעילות של למשל יציאה לתיאטרון מתלמידים, במהלך יום לימודים.

תמי סלע: לעניין מוזיאונים, יש חריג ספציפי באמת שהכניסו בתקנות שהן לא אצלנו, כדי לאפשר כניסה למוזיאונים של תלמידים וילדים בגני הילדים בלי תו ירוק.

תמי סלע: אז אם עושים את זה שם, ורוצים לאפשר גם פעילות בתיאטרון, אז צריך חריג דומה, או לכלל הפעילויות שבתי ספר מוציאים.

תמי סלע: אבל אי אפשר להשאיר ילד בצד שלא ישתתף בפעילות.

שרן השכל: נאמר שגם לפעילויות האלה הם יביאו את זה בארבע עשרה.

אולגה פרישמן: זה דורש תיקון של תקנות הגבלת פעילות.

שרן השכל: כן, הבנתי שזה יגיע בארבע עשרה.

תמי סלע: אולי גם פה יכול להיות תיקון כללי, לגבי פעילות שהיא מטעם מוסד חינוך, והיא נעשית במקום, איזו שהיא הצלבה כזאת.

תמי סלע: חריג כללי.

תמי סלע: תחשבו איך לעשות את זה, אבל צריך לתת לזה מענה.

תמי סלע: כי זה לא תקין שילד בסוף יושב בצד, בניגוד לכל מה שרצינו פה, שבחינוך לא יהיו אבחנות של תו ירוק.

תמי סלע: הדבר הנוסף זה לגבי צוותים, שלא יכולים בעצם לפעול, בגלל שאין להם תו ירוק או בדיקה.

תמי סלע: זה היה מקרה של גן, אבל אני מניחה שזה משהו רוחבי.

תמי סלע: בסופו של דבר התנאים שנותנים למחליפים הם כאלה, שלא מצליחים לגייס מחליפים.

תמי סלע: נותנים להם איזה משהו שעתי, או מאוד מאוד נמוך.

שרן השכל: נעלה את זה לקראת התקנות שיגיעו בארבע עשרה.

תמי סלע: אם קובעים משהו, צריך לדאוג שיהיה לו גם גיבוי.

תמי סלע: זאת אומרת שאפשר יהיה ליישם אותו.

תמי סלע: אחרת זה פוגע.

שרן השכל: תודה רבה.

שרן השכל: אנחנו מבקשים את ההתייחסות לדברים האלה לדיון הבא.

שרן השכל: הצבעה

שרן השכל: נתכנס בארבע עשרה לתיקון התקנות.

שרן השכל: ליושבת ראש איגוד תנועות הנוער למעשה ההגבלות לא תקפות, לעניין הטיולים.

שרן השכל: כולל גם שם לא הגבלנו את הפנימיות, ושם גם לא הגבלנו, כלומר ביטלנו את ההגבלות על הפנימיות ובצמצום מגעים.

שרן השכל: תודה רבה, הישיבה נעולה.